amanoisuno/poet huggingface dataset:
月蝕詩 盧仝
新天子即位五年，歲次庚寅。斗柄插子，律調黃鐘。森森萬木夜殭立，寒氣贔屭頑無風。爛銀盤從海底出，出來照我草屋東。天色紺滑凝不流，冰光交貫寒朣朧。初疑白蓮花，浮出龍王宮。八月十五夜，比並不可雙。此時怪事發，有物吞食來。輪如壯士斧斫壞，桂似雪山風拉摧。百鍊鏡，照見膽。平地埋寒灰，火龍珠。飛出腦，却入蚌蛤胎。摧環破璧眼看盡，當天一搭如煤炲。磨蹤滅跡須臾間，便似萬古不可開。不料至神物，有此大狼狽。星如撒沙出，爭頭事光大。奴婢炷暗燈，揜菼如玳瑁。今夜吐燄長如虹，孔隙千道射戶外。玉川子，涕泗下。中庭獨自行，念此日月者。太陰太陽精，皇天要識物。日月乃化生，走天汲汲勞四體。與天作眼行光明，此眼不自保。天公行道何由行，吾見陰陽家有說。望日蝕月月光滅，朔月掩日日光缺。兩眼不相攻，此說吾不容。又孔子師老子云，五色令人目盲。吾恐天似人，好色即喪明。幸且非春時，萬物不嬌榮。青山破瓦色，綠水冰崢嶸。花枯無女豔，鳥死沈歌聲。頑冬何所好，偏使一目盲。傳聞古老說，蝕月蝦蟇精。徑圓千里入汝腹，汝此癡骸阿誰生。可從海窟來，便解緣青冥。恐是眶睫間，揜塞所化成。黃帝有二目，帝舜重瞳明。二帝懸四目，四海生光輝。吾不遇二帝，滉漭不可知。何故瞳子上，坐受蟲豸欺。長嗟白兔搗靈藥，恰似有意防姦非。藥成滿臼不中度，委任白兔夫何爲。憶昔堯爲天，十日燒九州。金爍水銀流，玉煼丹砂焦。六合烘爲窯，堯心增百憂。帝見堯心憂，勃然發怒決洪流。立擬沃殺九日妖，天高日走沃不及。但見萬國赤子𧥄𧥄生魚頭，此時九御導九日。爭持節幡麾幢旒，駕車六九五十四頭蛟螭虬。掣電九火輈，汝若蝕開齱齵輪。御轡執索相爬鉤，推蕩轟訇入汝喉。紅鱗燄鳥燒口快，翎鬣倒側聲醆鄒。撐腸拄肚礧傀如山丘，自可飽死更不偷。不獨填飢坑，亦解堯心憂。恨汝時當食，藏頭擫腦不肯食。不當食，張脣哆觜食不休。食天之眼養逆命，安得上帝請汝劉。嗚呼！人養虎，被虎齧。天媚蟇，被蟇瞎。乃知恩非類，一一自作孽。吾見患眼人，必索良工訣。想天不異人，愛眼固應一。安得常娥氏，來習扁鵲術。手操舂喉戈，去此睛上物。其初猶朦朧，既久如抹漆。但恐功業成，便此不吐出。玉川子又涕泗下，心禱再拜額榻砂土中。地上蟣虱臣仝告愬帝天皇，臣心有鐵一寸。可刳妖蟇癡腸，上天不爲臣立梯磴。臣血肉身，無由飛上天。揚天光，封詞付與小心風。颰排閶闔入紫宮，密邇玉几前擘坼。奏上臣仝頑愚胸，敢死橫干天。代天謀其長，東方蒼龍角。插戟尾捭風，當心開明堂。統領三百六十鱗蟲，坐理東方宮。月蝕不救援，安用東方龍。南方火鳥赤潑血，項長尾短飛跋躠。頭戴井冠高逵枿，月蝕鳥宮十三度。鳥爲居停主人不覺察，貪向何人家。行赤口毒舌，毒蟲頭上喫却月。不啄殺，虛眨鬼眼明䆕䆷。鳥罪不可雪，西方攫虎立踦踦。斧爲牙，鑿爲齒。偷犧牲，食封豕。大蟇一臠，固當軟美。見似不見，是何道理。爪牙根天不念天，天若准擬錯准擬。北方寒龜被虵縛，藏頭入殼如入獄。虵筋束緊束破殼，寒龜夏鼈一種味。且當以其肉充臛，死殼沒信處。唯堪支牀脚不堪鑽灼與天卜，歲星主福德。官爵奉董秦，忍使黔婁生。覆尸無衣巾，天失眼不弔。歲星胡其仁，熒惑矍鑠翁。執法大不中，月明無罪過。不糾蝕月蟲，年年十月朝太微。支盧謫罰何災凶，土星與土性相背。反養福德生禍害，到人頭上死破敗。今夜月蝕安可會，太白真將軍。怒激鋒鋩生，恆州陣斬酈定進。項骨脃甚春蔓菁，天唯兩眼失一眼。將軍何處行天兵，辰星任廷尉。天律自主持，人命在盆底。固應樂見天盲時，天若不肯信。試喚臯陶鬼一問，一如今日。三台文昌宮，作上天紀綱。環天二十八宿，磊磊尚書郎。整頓排班行，劒握他人將。一四太陽側，一四天市傍。操斧代大匠，兩手不怕傷。弧矢引滿反射人，天狼呀啄明煌煌。癡牛與騃女，不肯勤農桑。徒勞含淫思，旦夕遙相望。蚩尤簸旗弄旬朔，始搥天鼓鳴璫琅。枉矢能蛇行，眊目森森張。天狗下舐地，血流何滂滂。譎險萬萬黨，架搆何可當。眯目釁成就，害我光明王。請留北斗一星相北極，指麾萬國懸中央。此外盡掃除，堆積如山岡。贖我父母光，當時常星沒。殞雨如迸漿，似天會事發。叱喝誅奸強，何故中道廢。自遺今日殃，善善又惡惡。郭公所以亡，願天神聖心。無信他人忠，玉川子詞訖。風色緊格格，近月黑暗邊。有似動劒戟，須臾癡蟇精。兩吻自決坼，初露半箇璧。漸吐滿輪魄，衆星盡原赦。一蟇獨誅磔，腹肚忽脫落。依舊挂穹碧，光彩未蘇來。慘澹一片白，奈何萬里光。受此吞吐厄，再得見天眼。感荷天地力，或問玉川子。孔子修春秋，二百四十年。月蝕盡不收，今子咄咄詞。頗合孔意不，玉川子笑荅。或請聽逗留，孔子父母魯。諱魯不諱周，書外書大惡。故月蝕不見收，予命唐天。口食唐土，唐禮過三。唐樂過五，小猶不說。大不可數，災沴無有小大瘉。安得引衰周，研覈其可否。日分晝，月分夜。辨寒暑，一主刑。二主德，政乃舉。孰爲人面上，一目偏可去。願天完兩目，照下萬方土。萬古更不瞽，萬萬古。更不瞽，照萬古。
哭玉碑子 盧仝
山有洞左頰，拾得玉碑子。其長一周尺，其闊一藥匕。顏色九秋天，稜角四面起。輕敲吐寒流，清悲動神鬼。稽首置手中，只似一片水。至文反無文，上帝應有以。予疑仙石靈，願以仙人比。心期香湯洗，歸送籙堂裏。頗奈窮相驢，行動如跛鼈。十里五里行，百蹶復千蹶。顏子不少夭，玉碑中路折。橫文尋龜兆，直理任瓦裂。劈竹不可合，破環永離別。向人如有情，似痛滴無血。勘鬬平地上，罅坼多齧缺。百見百傷心，不堪再提挈。怪哉堅貞姿，忽脃不堅固。矧曰人間人，安能保常度。敢問生物成，敗爲有真素。爲稟靈異氣，不得受穢汚。驢罪真不厚，驢生亦錯誤。更將前前行，復恐山神怒。白雲蓊閉嶺，高松吟古墓。置此忍其傷，驅驢下山路。
觀放魚歌 盧仝
常州賢刺史，從諫議大夫除。天地好生物，刺史性與天地俱。見山客，狎魚鳥。坐山客，北亭湖。命舟人，駕舫子。漾漾菰蒲，酒興引行處。正見漁人魚，刺史密會山客意。復念網羅嬰無辜，忽脫身上殷緋袍。盡買罟擭盡有無，鰻鱣鲇鱧鰌。涎惡最頑愚，鱒舫見豳風。質幹稍高流，時白噴雪鯽鯉𦛇。此輩肥脃爲絕尤，老鯉變化頗神異。三十六鱗如抹朱，水苞弘窟有蛟鼉。餌非龍餌唯無鱸，叢雜百千頭。性命懸須臾，天心應刺史。刺史盡活諸，一一投深泉。跳脫不復拘，得水競騰突。動作詭怪殊，或透藻而出。或破浪而趨，或掉尾孑孑。或奮鬣愉愉，或如鶯擲梭。或如虵銜珠，四散漸不見。島嶼徒縈紆，鸂鶒鴒鷗鳧。喜觀爭呌呼，小蝦亦相慶。繞岸搖其鬚，乃知貪生不獨頑癡夫。可憐百千命，幾爲中腸葅。若養聖賢真，大烹龍髓敢惜乎。苦痛如今人，盡是魚食魚。族類恣飲噉，強力無親疏。明明刺史心，不欲與物相欺誣。岸蟲兩與命，無意殺此活彼用賊徒。亦憶清江使，橫遭乎余且。聖神七十鑽，不及泥中鰌。哀哉託非賢，五臟生冤讐。若當刺史時，聖物保不囚。不疑且不卜，二子安能諛。二子儻故諛，吾知心受誅。禮重一草木，易卦稱中孚。又曰釣不綱，又曰遠庖廚。故仁人用心，刺史盡合符。昔魯公觀棠距箴，遂被孔子貶而書。今刺史好生，德洽民心。誰爲刺史一褒譽，刺史自上來。德風如草鋪，衣冠興廢禮。百姓減暴租，豪猾不豪猾。鰥孤不鰥孤，開古孟瀆三十里。四千頃泥坑爲膏腴，刺史視之總若無。訟庭雀噪坐不得，湖上拔茭植芙蕖。勝業莊中二桑門，時時對坐談真如。因說十千天子事，福力當與刺史俱。天雨曼陀羅花深沒膝，四十千真珠瓔珞堆高樓。此中怪特不可會，但慕刺史仁有餘。刺史敕左右兼小家奴，慎勿背我沈毒鉤。念魚承奉刺史仁，深僻處，遠遠遊。刺史官職小，教化未能敷。第一莫近人，惡人唯口腴。第一莫出境，四境多網罟。重傷刺史心，喪爾微賤軀。
示添丁 盧仝
春風苦不仁，呼逐馬蹄行人家。慚愧瘴氣却憐我，入我憔悴骨中爲生涯。數日不食強強行，何忍索我抱看滿樹花。不知四體正困𢞎，泥人啼哭聲呀呀。忽來案上翻墨汁，塗抹詩書如老鵶。父憐母惜摑不得，却生癡笑令人嗟。宿舂連曉不成米，日高始進一椀茶。氣力龍鍾頭欲白，憑仗添丁莫惱爺。
寄男抱孫 盧仝
別來三得書，書道違離久。書處甚麤殺，且喜見汝手。殷十七又報，汝文頗新有。別來纔經年，囊盎未合斗。當是汝母賢，日夕加訓誘。尚書當畢功，禮記速須剖。嘍囉兒讀書，何異摧枯朽。尋義低作聲，便可養年壽。莫學村學生，麤氣強呌吼。下學偷功夫，新宅鋤䔧莠。乘涼勸奴婢，園裏耨葱韭。遠籬編榆棘，近眼栽桃柳。引水灌竹中，蒲池種蓮藕。撈漉蛙𢋙脚，莫遣生科斗。竹林吾最惜，新筍好看守。萬籜苞龍兒，攢迸溢林藪。吾眼恨不見，心腸痛如搊。宅錢都未還，債利日日厚。籜龍正稱冤，莫殺入汝口。丁寧囑託汝，汝活籜龍不。殷十七老儒，是汝父師友。傳讀有疑悞，輙告諮問取。兩手莫破拳，一吻莫飲酒。莫學捕鳩鴿，莫學打雞狗。小時無大傷，習性防已後。頑發苦惱人，汝母必不受。任汝惱弟妹，任汝惱姨舅。姨舅非吾親，弟妹多老醜。莫惱添丁郎，淚子作面垢。莫引添丁郎，赫赤日裏走。添丁郎小小，別吾來久久。脯脯不得喫，兄兄莫撚搜。他日吾歸來，家人若彈糺。一百放一下，打汝九十九。
自詠三首 一 盧仝
爲報玉川子，知君未是賢。低頭雖有地，仰面輙無天。骨肉清成瘦，萵蔓老覺羶。家書與心事，相伴過流年。
自詠三首 二 盧仝
盧子躘踵也，賢愚總莫驚。蚊蝱當家口，草石是親情。萬卷堆胸朽，三光撮眼明。翻悲廣成子，閑氣說長生。
自詠三首 三 盧仝
物外無知己，人間一癖王。生涯身是夢，耽樂酒爲鄉。日月黏髭鬚，雲山鎖肺腸。愚公只公是，不用謾驚張。
送王儲詹事西遊獻兵書 盧仝
美酒撥醅酌，楊花飛盡時。落日長安道，方寸無人知。篋中制勝術，氣雄屈指筭。半醉千殷勤，仰天一長歎。玉匣百鍊劒，龜文又龍吼。抽贈王將軍，勿使虛白首。
喜逢鄭三遊山 盧仝
相逢之處花茸茸，石壁攢峰千萬重。他日期君何處好，寒流石上一株松。
卓女怨 盧仝
妾本懷春女，春愁不自任。迷魂隨鳳客，嬌思入琴心。託援交情重，當壚酌意深。誰家有夫壻，作賦得黃金。
守歲二首 一 盧仝
去年留不住，年來也任他。當壚一榼酒，爭奈兩年何。
守歲二首 二 盧仝
老來經節臘，樂事甚悠悠。不及兒童日，都盧不解愁。
新月 盧仝
仙宮雲箔卷，露出玉簾鉤。清光無所贈，相憶鳳皇樓。
楊子津 盧仝
風卷魚龍暗楚關，白波沈却海門山。鵬騰鼇倒且快性，地坼天開總是閑。
人日立春 盧仝
春度春歸無限春，今朝方始覺成人。從今尅己應猶及，顏與梅花俱自新。
送尉遲羽之歸宣州 盧仝
君歸呼，君歸興不孤。謝朓澄江今夜月，也應憶著此山夫。
悲新年 盧仝
新年何事最堪悲，病客遙聽百舌兒。太歲只遊桃李徑，春風肯管歲寒枝。
憶酒寄劉侍郎 盧仝
愛酒如偷蜜，憎醒似見刀。君爲麯糵主，酒醴莫辭勞。
感秋別怨 盧仝
霜秋自斷魂，楚調怨離分。魄散瑤臺月，心隨巫峽雲。蛾眉誰共畫，鳳曲不同聞。莫似湘妃淚，斑斑點翠裙。
客淮南病 盧仝
揚州蒸毒似燂湯，客病清枯鬢欲霜。且喜閉門無俗物，四肢安穩一張牀。
村醉 盧仝
村醉黄昏歸，健倒三四五。摩娑莓苔背，嗔我驚爾不。
蕭宅二三子贈答詩二十首 客贈石 盧仝
竹下青莎中，細長三四片。主人雖不歸，長見主人面。
蕭宅二三子贈答詩二十首 石讓竹 盧仝
自顧撥不轉，何敢當主人。竹弟有清風，可以娛嘉賓。
蕭宅二三子贈答詩二十首 竹荅客 盧仝
竹弟謝石兄，清風非所任。隨分有蕭瑟，實無堅重心。
蕭宅二三子贈答詩二十首 石請客 盧仝
竹弟雖讓客，不敢當客恩。自慙埋沒久，滿面蒼苔痕。
蕭宅二三子贈答詩二十首 客荅石 盧仝
遍索天地間，彼此最癡癖。主人幸未來，與君爲莫逆。
蕭宅二三子贈答詩二十首 石荅竹 盧仝
石報孤竹君，此客甚高調。共我相共癡，不怕主人天下笑。我非蛺蝶兒，我非桃李枝。不要兒女撲，不要春風吹。苔蘚印我面，雨露皴我皮。此故不嫌我，突兀蒙相知。此客即西歸，我心徒依依。我欲隨客去，累重不解飛。知弟虛心亦待客，此客何以共報之。
蕭宅二三子贈答詩二十首 竹請客 盧仝
我本泰山阿，避地到南國。主人欲移家，我亦要歸北。上客幸先歸，願託歸飛翼。唯將翛翛風，累路報恩德。
蕭宅二三子贈答詩二十首 客謝竹 盧仝
揚州駮雜地，不辨龍𧈼蜴。客身正乾枯，行處無膏澤。太山道不遠，相庇實無力。君若隨我行，必有煎茶厄。
蕭宅二三子贈答詩二十首 石請客 盧仝
啓母是諸母，三十六峰是諸父。知君家近父母家，小人安得不懷土。憐君與我金石交，君歸可得共載否。小人無以報君恩，使君池亭風月古。
蕭宅二三子贈答詩二十首 客謝石 盧仝
我有水竹莊，甚近嵩之巔。是君歸休處，可以終天年。雖有提攜勞，不憂糧食錢。但恐主人心，疑我相釣竿。
蕭宅二三子贈答詩二十首 石再請客 盧仝
主人若知我，應喜我結得君。主人不知我，我住何求于主人。我在天地間，自是一片物。可得杠壓我，使我頭不出。
蕭宅二三子贈答詩二十首 客許石 盧仝
石公說道理，句句出凡格。相知貴知心，豈恨主爲客。過須歸去來，旦晚上無厄。主人誠賢人，多應不相責。
蕭宅二三子贈答詩二十首 井請客 盧仝
我生天地間，頗是往還數。已効炊爨勞，我亦不願住。君有造化力，在君一降顧。我願拔黃泉，輕舉隨君去。
蕭宅二三子贈答詩二十首 客謝井 盧仝
改邑不改井，此是井卦辭。井公莫怪驚，說我成憨癡。我縱有神力，爭敢將公歸。揚州惡百姓，疑我卷地皮。
蕭宅二三子贈答詩二十首 馬蘭請客 盧仝
蘭蘭是小草，不怕郎君駡。願得隨君行，暫到嵩山下。
蕭宅二三子贈答詩二十首 客請馬蘭 盧仝
嵩山未必憐蘭蘭，蘭蘭已受郎君恩。不須刷帚跳蹤走，只擬蘭浪出其門。
蕭宅二三子贈答詩二十首 蛺蝶請客 盧仝
粉末爲四體，春風爲生涯。願得紛飛去，與君爲眼花。
蕭宅二三子贈答詩二十首 客荅蛺蝶 盧仝
君是輕薄子，莫窺君子腸。且須看雀兒，雀兒銜爾將。
蕭宅二三子贈答詩二十首 蝦𢋙請客 盧仝
凡有水竹處，我曹長先行。願君借我一勺水，與君晝夜歌德聲。
蕭宅二三子贈答詩二十首 客請蝦𢋙 盧仝
蝦𢋙𢋙，叩頭莫語人聞聲，揚州蝦蜆忽得便。腥臊臭穢逐我行，我身化作青泥坑。
龜銘 盧仝
龜，汝靈於人，不靈於身。致網於津，吾靈於身。不靈於人，致走於塵。龜，吾與汝鄰。
梳銘 盧仝
有髮兮朝朝思理，有身兮胡不如是。
小婦吟 盧仝
小婦欲入門，隈門勻紅妝。大婦出門迎，正頓羅衣裳。門邊兩相見，笑樂不可當。夫子於傍聊斷腸，小婦哆㖷上高堂。開玉匣，取琴張。陳金罍，酌滿觴。顧言兩相樂，永與同心事我郎。夫子於傍剩欲狂，珠簾風度百花香。翠帳雲屏白玉牀，啼鳥休啼花莫笑，女英新喜得娥皇。
月下寄徐希仁 盧仝
夜半沙上行，月瑩天心明。沙月浩無際，此中離思生。上天何寥廓，下地何崢嶸。吾道豈已矣，爲君傾兕觥。
贈徐希仁石硯別 盧仝
靈山一片不靈石，手斲成器心所惜。鳳鳥不至池不成，蛟龍乾蟠水空滴。青松火鍊翠煙凝，寒竹風搖遠天碧。今日贈君離別心，此中至淺造化深。用之可以過珪璧，棄置還爲一片石。
有所思 盧仝
當時我醉美人家，美人顏色嬌如花。今日美人棄我去，青樓珠箔天之涯。天涯娟娟姮娥月，三五二八盈又缺。翠眉蟬鬢生別離，一望不見心斷絕。心斷絕，幾千里。夢中醉臥巫山雲，覺來淚滴湘江水。湘江兩岸花木深，美人不見愁人心。含愁更奏綠綺琴，調高弦絕無知音。美人兮美人，不知爲暮雨兮爲朝雲。相思一夜梅花發，忽到窗前疑是君。
樓上女兒曲 盧仝
誰家女兒樓上頭，指揮婢子挂簾鉤。林花撩亂心之愁，卷却羅袖彈箜篌。箜篌歷亂五六弦，羅袖掩面啼向天。相思弦斷情不斷，落花紛紛心欲穿。心欲穿，憑欄干。相憶柳條綠，相思錦帳寒。直緣感君恩愛一迴顧，使我雙淚長珊珊。我有嬌靨待君笑，我有嬌蛾待君掃。鶯花爛熳君不來，及至君來花已老。心腸寸斷誰得知，玉堦冪歷生青草。
秋夢行 盧仝
客行一夜秋風起，客夢南遊渡湘水。湘水泠泠徹底清，二妃怨處無限情。娥皇不語啓嬌靨，女英目成轉心愜。長眉入鬢何連娟，肌膚白玉秀且鮮。裴回共詠東方日，沈吟再理南風弦。聲斷續，思綿綿，中含幽意兩不宣。殷勤纖手驚破夢，中宵寂寞心悽然。心悽然，腸亦絕。寐不寐兮玉枕寒，夜深夜兮霜似雪。鏡中不見雙翠眉，臺前空挂纖纖月。纖纖月，盈復缺，娟娟似眉意難訣。願此眉兮如此月，千里萬里光不滅。
自君之出矣 盧仝
自君之出矣，壁上蜘蛛織。近取見妾心，夜夜無休息。妾有雙玉環，寄君表相憶。環是妾之心，玉是君之德。馳情增悴容，蓄思損精力。玉簟寒悽悽，延想心惻惻。風含霜月明，水泛碧天色。此水有盡時，此情無終極。
走筆謝孟諫議寄新茶 盧仝
日高丈五睡正濃，軍將打門驚周公。口云諫議送書信，白絹斜封三道印。開緘宛見諫議面，手閱月團三百片。聞道新年入山裏，蟄蟲驚動春風起。天子須嘗陽羨茶，百草不敢先開花。仁風暗結珠琲瓃，先春抽出黃金芽。摘鮮焙芳旋封裹，至精至好且不奢。至尊之餘合王公，何事便到山人家。柴門反關無俗客，紗帽籠頭自煎喫。碧雲引風吹不斷，白花浮光凝椀面。一椀喉吻潤，兩椀破孤悶。三椀搜枯腸，唯有文字五千卷。四椀發輕汗，平生不平事。盡向毛孔散，五椀肌骨清。六椀通仙靈，七椀喫不得也。唯覺兩腋習習清風生，蓬萊山，在何處？玉川子，乘此清風欲歸去。山上羣仙司下土，地位清高隔風雨。安得知百萬億蒼生命，墮在巔崖受辛苦。便爲諫議問蒼生，到頭還得蘇息否。
冬行三首 一 盧仝
蟲豸臘月皆在蟄，吾獨何乃勞其形。小大無由知天命，但怪守道不得寧。老母妻子一揮手，涕下便作千里行。自顧不及遭霜葉，旦夕保得同飄零。達生何足云，偶然苦樂經其身。古來堯孔與桀跖，善惡何補如今人。
冬行三首 二 盧仝
長年愛伊洛，決計卜長久。賒買里仁宅，水竹且小有。賣宅將還資，舊業苦不厚。債家徵利心，餓虎血染口。臘風刀刻肌，遂向東南走。賢哉韓員外，勸我莫強取。憑風謝長者，敢不愧心苟。賃載得估舟，估雜非吾偶。壯色排榻席，別座夸羊酒。落日無精光，啞暝被掣肘。漕石生齒牙，洗灘亂相掫。奔澌嚼篙杖，夾岸雪龍吼。可憐聖明朝，還爲喪家狗。通運隔南溟，債利拄北斗。揚州屋舍賤，還債堪了不。此宅貯書籍，地濕憂蠹朽。賈僎舊相識，十年與營守。貧交多變態，僎得君子不。利命子罕言，我誠孔門醜。且貴終焉圖，死免慙狐首。何當歸帝鄉，白雲永相友。
冬行三首 三 盧仝
不敢唾汴水，汴水入東海。汚泥龍王宮，恐獲不敬罪。不敢蹋汴堤，汴堤連秦宮。蹋盡天子土，饋餫無由通。此言雖太闊，且是臣心腸。野風結陰兵，千里鳴刀槍。海月護羇魄，到曉點孤光。上不事天子，下不識侯王。夜半睡獨覺，爽氣盈心堂。顏子甚年少，孔聖同行藏。我年過顏子，敢道不自強。船人雖奴兵，亦有意智長。問我何所得，樂色填清揚。我報果有爲，孔經在衣裳。
常州孟諫議座上聞韓員外職方貶國子博士有感五首 一 盧仝
忽見除書到，韓君又學官。死生縱有命，人事始知難。烈火先燒玉，庭蕪不養蘭。山夫與刺史，相對兩巑岏。
常州孟諫議座上聞韓員外職方貶國子博士有感五首 二 盧仝
干祿無便佞，宜知黜此身。員郎猶小小，國學大頻頻。孤宦心肝直，天王苦死嗔。朝廷無諫議，誰是雪韓人。
常州孟諫議座上聞韓員外職方貶國子博士有感五首 三 盧仝
何事遭朝貶，知何被不容。不如思所自，只欲涕無從。爵服何曾好，荷衣已慣縫。朝官莫相識，歸去老巖松。
常州孟諫議座上聞韓員外職方貶國子博士有感五首 四 盧仝
力小垂垂上，天高又不登。致身唯一己，獲罪則顏朋。祿位埋坑穽，康莊壘劒稜。公卿共惜取，莫遣玉山崩。
常州孟諫議座上聞韓員外職方貶國子博士有感五首 五 盧仝
誰憐野田子，海內一韓侯。左道官雖樂，剛腸得健無。功名生地獄，禮教死天囚。莫言耕種好，須避蒺藜秋。
揚州送伯齡過江 盧仝
伯齡不厭山，山不養伯齡。松顛有樵墮，石上無禾生。不忍六尺軀，遂作東南行。諸侯盡食肉，壯氣吞八紘。不唧溜鈍漢，何由通姓名。夷齊餓死日，武王稱聖明。節義士枉死，何異鴻毛輕。努力事干謁，我心終不平。
憶金鵝山沈山人二首 一 盧仝
君家山頭松樹風，適來入我竹林裏。一片新茶破鼻香，請君速來助我喜。莫合九轉大還丹，莫讀三十六部大洞經。閑來共我說真意，齒下領取真長生。不須服藥求神仙，神仙意智或偶然。自古聖賢放入土，淮南雞犬驅上天。白日上昇應不惡，藥成且輙一丸藥。暫時上天少問天，蛇頭蝎尾誰安著。
憶金鵝山沈山人二首 二 盧仝
君愛鍊藥藥欲成，我愛鍊骨骨已清。試自比校得仙者，也應合得天上行。天門九重高崔嵬，清空鑿出黃金堆。夜叉守門晝不啓，夜半醮祭夜半開。夜叉喜歡動關鎖，鎖聲㩧地生風雷。地上禽獸重血食，性命血化飛黃埃。太上道君蓮花臺，九門隔闊安在哉？嗚呼！沈君大藥成，兼須巧會鬼物情，無求長生喪厥生。
寄蕭二十三慶中 盧仝
蕭乎蕭乎，憶蕭者嵩山之盧。盧揚州，蕭歙州。相思過春花，鬢毛生麥秋。千災萬怪天南道，猩猩鸚鵡皆人言。山魈吹火蟲入椀，鴆鳥咒詛鮫吐涎。就中南瘴欺北客，憑君數磨犀角喫。我憶君心千百間，千百間君何時還，使我夜夜勞魂魄。
贈金鵝山人沈師魯 盧仝
金鵝山中客，來到揚州市。買藥牀頭一破顏，撇然便有上天意。日月高挂玄關深，金膏切淬肌骨異。人皆食穀與五味，獨食太和陰陽氣。浩浩流珠走百關，綿綿若存有深致。種玉不耕山外非內粹，鑿儒關決文泉彰。風雅因君不復墜，光不外照刃不磨。迴避人間惡富貴，三日四日五六日。盤礴化元搜萬類，晝飲興酣陶天和。夜話造微□精魅，示我插血不死方。賞我風格不肥膩，肉眼不識天上書。小儒安敢窺奧祕，崑崙路隔西北天。三山後浮不著地，君到頭來憶我時，金簡爲吾鐫一字。
歎昨日三首 一 盧仝
昨日之日不可追，今日之日須臾期。如此如此復如此，壯心死盡生鬢絲。秋風落葉客腸斷，不辦斗酒開愁眉。賢名聖行甚辛苦，周公孔子徒自欺。
歎昨日三首 二 盧仝
天下薄夫苦耽酒，玉川先生也耽酒。薄夫有錢恣張樂，先生無錢養恬漠。有錢無錢俱可憐，百年驟過如流川。平生心事消散盡，天上白日悠悠懸。
歎昨日三首 三 盧仝
上帝板板主何物，日車劫劫西向沒。自古賢聖無奈何，道行不得皆白骨。白骨土化鬼入泉，生人莫負平生年。何時出得禁酒國，滿甕釀酒曝背眠。
月蝕詩 盧仝
東海出明月，清明照毫髮。朱弦初罷彈，金兔正奇絕。三五與二八，此時光滿時。頗奈蝦𢋙兒，吞我芳桂枝。我愛明鏡潔，爾乃痕翳之。爾且無六翮，焉得升天涯。方寸有白刃，無由揚清輝。如何萬里光，遭爾小物欺。却吐天漢中，良久素魄微。日月尚如此，人情良可知。
直鉤吟 盧仝
初歲學釣魚，自謂魚易得。三十持釣竿，一魚釣不得。人鉤曲，我鉤直，哀哉我鉤又無食。
與馬異結交詩 盧仝
天地日月如等閑，盧仝四十無往還。唯有一片心脾骨，巉巖崒硉兀鬱律。刀劒爲峰㟧，平地放著高如崑崙山。天不容，地不受，日月不敢偷照耀。神農畫八卦，鑿破天心胸。女媧本是伏羲婦，恐天怒。擣鍊五色石，引日月之針，五星之縷把天補。補了三日不肯歸壻家，走向日中放老鵶。月裏栽桂養蝦𢋙，天公發怒化龍蛇。此龍此蛇得死病，神農合藥救死命。天怪神農黨龍蛇，罰神農爲牛頭。令載元氣車，不知藥中有毒藥。藥殺元氣天不覺，爾來天地不神聖。日月之光無正定，不知元氣元不死。忽聞空中喚馬異，馬異若不是祥瑞。空中敢道不容易，昨日仝不仝，異自異，是謂大仝而小異。今日仝自仝，異不異，是謂仝不往兮異不至。直當中兮動天地，白玉璞裏斵出相思心。黃金鑛裏鑄出相思淚，忽聞空中崩崖倒谷聲。絕勝明珠千萬斛，買得西施南威一雙婢。此婢嬌饒惱殺人，凝脂爲膚翡翠裙。唯解畫眉朱點脣，自從獲得君。敲金摐玉凌浮雲，却返顧。一雙婢子何足云，平生結交若少人。憶君眼前如見君，青雲欲開白日沒。天眼不見此奇骨，此骨縱橫奇又奇。千歲萬歲枯松枝，半折半殘壓山谷。盤根蹙節成蛟螭，忽雷霹靂卒風暴雨撼不動。欲動不動千變萬化總是鱗皴皮，此奇怪物不可欺。盧仝見馬異文章，酌得馬異胸中事。風姿骨本恰如此，是不是。
感古四首 一 盧仝
天生聖明君，必資忠賢臣。舜禹竭股肱，共佐堯爲君。四載成地理，七政齊天文。階下蓂莢生，琴上南風薰。輪轉夏殷周，時復猶一人。秦漢事讒巧，魏晉忘機鈞。猜忌相翦滅，爾來迷恩親。以愚保其身，不覺身沈淪。以智理其國，遂爲國之賊。苟圖容一身，萬事良可惻。可憐萬乘君，聰明受沈惑。忠良伏草莽，無因施羽翼。日月異又蝕，天地晦如墨。既亢而後求，異哉龍之德。
感古四首 二 盧仝
人生何所貴，所貴有終始。昨日盈尺璧，今朝盡瑕棄。蒼蠅點垂棘，巧舌成錦綺。箕子爲之奴，比干諫而死。仲尼魯司寇，出走爲羣婢。假如屈原醒，其奈一國醉。一國醉號呶，一人行清高。便欲激頹波，此事真徒勞。上山逢猛虎，入海逢巨鼇。王者苟不死，腰下魚鱗刀。東海波連天，三度成桑田。高岸高於屋，斯須變溪谷。天地猶尚然，人情難久全。夜半白刃讐，旦來金石堅。蕭綬既解坼，陳印亦棄捐。竭節遇刀割，輸忠遭禍纏。不予衾之眠，信予衾之穿。鏡明不自照，膏潤徒自煎。抱劍長太息，淚墮秋風前。
感古四首 三 盧仝
古來不患寡，所患患不均。單醪投長河，三軍盡沈淪。今人異古人，結託唯親賓。毀坼維鵲巢，不行鳲鳩仁。鄙恡不識分，有心占陽春。鸞鶴日已疎，燕雀日已親。小物無大志，安測棲松筠。恩眷多棄故，物情尚逐新。瓦礫暫拂拭，光掩連城珍。脣吻恣談鑠，黃金同灰塵。蘇秦北遊趙，張祿西入秦。既變嫂叔節，仍擯華陽君。萬世金石交，一餉如浮雲。骨肉且不顧，何況長羈貧。
感古四首 四 盧仝
君莫以富貴，輕忽他年少。聽我暫話會稽朱太守，正受凍餓時。索得人家貴傲婦，讀書書史未潤身。負薪辛苦胝生肘，謂言琴與瑟。糟糠結長久，不分殺人羽翮成。臨臨沖天婦嫌醜，□□□□□□□。其奈一朝太守振羽儀，鄉關晝行衣錦衣。哀哉舊婦何眉目，新壻隨行向天哭。寸心金石徒爾爲，杯水庭沙空自覆。乃知愚婦人，妬忌陰毒心。唯救眼底事，不思日月深。等閑取羞死，豈如甘布衾。
雜興 盧仝
意志未成百不解，見人富貴亦心愛。等閑對酒呼三達，屠羊殺牛皆自在。放心爲樂笙歌攢，壯氣激作風霜寒。廚中玉饌盈金盤，方丈厭見嫌不餐。飛鷹躍馬實快性，脣腐齒爛空巑岏。豈期福極翻成禍，禍成身誅家亦破。昨朝惆悵不如君，今日悲君不如我。否泰交加無定主，嬾學風雲戢翎羽。綠酒清琴好養生，出將入相無心取。三五圖書舊揣摩，五千道德新䂓矩。
門箴 盧仝
貪殘奸酗，狡佞訐愎。身之八殺，背惠，恃己。狎不肖，妬賢能。命之四孽，有是有此予敢辭。無是無此予之師，一日不見予心思。思其人，懼其人。其交其難，敢告于門。
孟夫子生生亭賦 盧仝
玉川子沿孟冬之寒流兮，輟櫂上登生生亭。夫子何之兮，面逐雲沒兮南行。百川注海而心不寫兮，落日千里凝寒精。予日衰期人生之世斯已矣，爰爲今日猶猶岐路之心生。悲夫！南國風濤，魚龍畜伏。予小子戇朴，必不能濟夫子欲。嗟自慙承夫子而不失予兮，傳古道甚分明。予且廣孤目遐賷于天壤兮，庶得外盡萬物變化之幽情。然後慙愧而來歸兮，大息吾躬于夫子之亭。
走筆追王內丘 盧仝
自識夫子面，便獲夫子心。夫子一啓顏，義重千黃金。平原孟嘗骨已土，始有夫子堪知音。忽然夫子不語，帶蓆帽，騎驢去。余對醁醽不能斟，君且來，余之瞻望心悠哉。零雨其濛愁不散，閑花寂寂斑堦苔。不如對此景，含笑傾金罍。莫問四肢暢，暫取眉頭開。弦琴待夫子，夫子來不來。
思君吟寄□□生 盧仝
我思君兮河之壖，我爲河中之泉，君爲河中之青天。天青青，泉泠泠。泉含青天天隔泉，我思君兮心亦然。心亦然，此心復在天之側。我心爲風兮淅淅，君身爲雲兮羃羃。此風引此雲兮雲不來，此風此雲兮何悠哉，與我身心雙裴回。
將歸山招冰僧 盧仝
買得一片田，濟源花洞前。千里石壁坼，一條流泌泉。青松盤樛枝，森森上插青冥天。枝上有□猨，宿處近鶴巢。清唳孤吟聲相交，月輪下射空洞響，絲篁成韻風蕭蕭。我心塵外心，愛此塵外物。欲結塵外交，苦無塵外骨。泌泉有冰公，心靜見真佛。可結塵外交，占此松與月。
詶願公雪中見寄 盧仝
積雪三十日，車馬路不通。貧病交親絕，想憶唯願公。春鳩報春歸，苦寒生暗風。簷乳墮懸玉，日脚浮輕紅。梅柳意却活，園圃冰始融。更候四體好，方可到寺中。
苦雪寄退之 盧仝
天王二月行時令，白銀作雪漫天涯。山人門前徧受賜，平地一尺白玉沙。雲頹月壞桂英下，鶴毛風剪亂參差。山人屋中[凍]欲死，千樹萬樹飛春花。菜頭出土膠入地，山莊取粟埋却車。冷絮刀生削峭骨，冷虀斧破慰老牙。病妻煙眼淚滴滴，飢嬰哭乳聲呶呶。市頭博米不用物，酒店買酒不肯賒。聞道西風弄劒戟，長堦殺人如亂麻。天眼高開欺草芽，我死未肯興歎嗟。但恨口中無酒氣，劉伶見我相揄揶。清風攪腸筋力絕，白灰壓屋梁柱斜。聖明有道□命漢，可得再見朝日耶。柴門沒脛晝不埽，黃昏遶樹棲寒鴉。唯有河南韓縣令，時時醉飽過貧家。
寄贈含曦上人 盧仝
楞伽大師兄，誇曦識道理。破鏁推玄關，高辯果難揣。論語老莊易，搜索通神鬼。起信中百門，敲骨得佛髓。此外雜經律，泛讀一萬紙。高殿排名僧，執卷坐纍纍。化物自一心，三教齊發起。隨鐘嚼宮商，滿口文字美。商賈女郎輩，不曾道生死。縱遇彊禮拜，雅語不露齒。劈破天地來，節義可屈指。季展即此僧，孤立無依倚。近來愛作詩，新奇頗煩委。忽忽造古格，削盡俗綺靡。假如慵裹頭，但勤讀書史。切磋併工夫，休遠不可比。憐僧無遠□，信佛殊未已。貌古饒風情，清論興亹亹。訪余十數度，相去三五里。見時心亦喜，不見心亦喜。見時談謔樂，四座盡角嘴。不見養天和，無人聒人耳。昨朝披雪來，面色赤韡韡。封竈養黃金，許割方寸匕。泥丸佛□教，怛化莊亦耻。未達不敢嘗，孔子疑季子。藥成必分余，余必投泥裏。不如向陽堂，撥醅泛浮蟻。麴米本無愆，酒成是法水。行道不見心，毀譽徒云爾。雪晴天氣和，日光弄梅李。春鳥嬌關關，春風醉旎旎。道上正無塵，人家有花卉。高僧有拄杖，願得數覯止。
聽蕭君姬人彈琴 盧仝
彈琴人似膝上琴，聽琴人似匣中弦。二物各一處，音韻何由傳。無風質氣兩相感，萬般悲意方纏綿。初時天山之外飛白雪，漸漸萬丈澗地生流泉。風梅花落輕揚揚，十指乾淨聲涓涓。昭君可惜嫁單于，沙場不遠只眼前。蔡琰薄命沒胡虜，烏梟啾唧啼胡天。關山險隔一萬里，顏色錯漠生風煙。形魄散逐五音盡，雙蛾結草空嬋娟。中腹苦恨杳不極，新心愁絕難復傳。金尊湛湛夜沈沈，餘音疊發清聯綿。主人醉盈有得色，座客向隅增內然。孔子怪責顏回瑟，野夫何事蕭君筵。拂衣屢命請中廢，月照書窗歸獨眠。
蜻蜓歌 盧仝
黃河中流日影斜，水天一色無津涯。處處驚波噴流飛雪花，篙工檝師力且武。進寸退尺莫能度，吾甚懼。念汝小蟲子，造化借羽翼。隨風戲中流，翩然有餘力。吾不如汝無他，無羽翼。吾若有羽翼，則上叩天關。爲聖君請賢臣，布惠化于人間。然後東飛浴東溟，吸日精。撼若木之英，紛而零。使地上學仙之子，得而食之皆長生。不學汝無端小蟲子，葉葉水上無一事，忽遭風雨水中死。
出山作 盧仝
出山忘掩山門路，釣竿插在枯桑樹。當時只有鳥窺窬，更亦無人得知處。家僮若失釣魚竿，定是猨猴把將去。
寄崔柳州 盧仝
使者立取書，疊紙生百憂。使君若不信，他時看白頭。三百六十州，尅情惟柳州。柳州蠻天末，鄙夫嵩之幽。花落隴水頭，各自東西流。凜凜長相逐，爲謝池上鷗。
贈稚禪師 盧仝
春風滿禪院，師獨坐南軒。萬化見中盡，始覺靜性尊。我來契平生，目擊道自存。與師不動遊，遊此無迹門。
送好約法師歸江南 盧仝
杯度度一身，法度度萬民。爲報江南三二日，這回應見雪中人。
蕭二十三赴歙州婚期二首 一 盧仝
淮上客情殊冷落，蠻方春早客何如。相思莫道無來使，迴雁峯前好寄書。
蕭二十三赴歙州婚期二首 二 盧仝
南方山水生時興，教有新詩得寄余。路帶長安迢遰急，多應不逐使君書。
山中 盧仝
飢拾松花渴飲泉，偶從山後到山前。陽坡軟草厚如織，困與鹿麛相伴眠。
除夜 一 盧仝
衰殘歸未遂，寂寞此宵情。舊國餘千里，新年隔數更。寒猶近北峭，風漸向東生。惟見長安陌，晨鐘度火城。
除夜 二 盧仝
殷勤惜此夜，此夜在逡巡。燭盡年還別，雞鳴老更新。儺聲方去病，酒色已迎春。明日持杯處，誰爲最後人。
李憑箜篌引 李賀
吳絲蜀桐張高秋，空白凝雲頹不流。江娥啼竹素女愁，李憑中國彈箜篌。崑山玉碎鳳皇呌，芙蓉泣露香蘭笑。十二門前融冷光，二十三絲動紫皇。女媧鍊石補天處，石破天驚逗秋雨。夢入坤山教神嫗，老魚跳波瘦蛟舞。吳質不眠倚桂樹，露脚斜飛溼寒兔。
殘絲曲 李賀
垂楊葉老鶯哺兒，殘絲欲斷黃蜂歸。綠鬢年少金釵客，縹粉壺中沈琥珀。花臺欲暮春辭去，落花起作迴風舞。榆莢相催不知數，沈郎青錢夾城路。
還自會稽歌 李賀
野粉椒壁黃，溼螢滿梁殿。臺城應教人，秋衾夢銅輦。吳霜點歸鬢，身與塘蒲晚。脈脈辭金魚，羈臣守迍賤。
出城寄權璩楊敬之 李賀
草暖雲昏萬里春，宮花拂面送行人。自言漢劒當飛去，何事還車載病身。
竹 李賀
入水文光動，抽空綠影春。露華生筍逕，苔色拂霜根。織可承香汗，裁堪釣錦鱗。三梁曾入用，一節奉王孫。
同沈駙馬賦得御溝水 李賀
入苑白泱泱，宮入正靨黃。遶堤龍骨冷，拂岸鴨頭香。別館驚殘夢，停杯泛小觴。幸因流浪處，暫得見何郎。
始爲奉禮憶昌谷山居 李賀
掃斷馬蹄痕，衙迴自閉門。長鎗江米熟，小樹棗花春。向壁懸如意，當簾閱角巾。犬書曾去洛，鶴病悔遊秦。土甑封茶葉，山盃鎖竹根。不知船上月，誰櫂滿溪雲。
過華清宮 李賀
春月夜啼鴉，宮簾隔御花。雲生朱絡暗，石斷紫錢斜。玉椀盛殘露，銀燈點舊紗。蜀王無近信，泉上有芹芽。
送沈亞之歌 李賀
吳興才人怨春風，桃花滿陌千里紅。紫絲竹斷騘馬小，家住錢塘東復東。白藤交穿織書笈，短策齊裁如梵夾。雄光寶礦獻春卿，煙底驀波乘一葉。春卿拾材白日下，擲置黃金解龍馬。攜笈歸江重入門，勞勞誰是憐君者。吾聞壯夫重心骨，古人三走無摧捽。請君待旦事長鞭，他日還轅及秋律。
詠懷二首 一 李賀
長卿懷茂陵，綠草垂石井。彈琴看文君，春風吹鬢影。梁王與武帝，棄之如斷梗。惟留一簡書，金泥泰山頂。
詠懷二首 二 李賀
日夕著書罷，驚霜落素絲。鏡中聊自笑，詎是南山期。頭上無幅巾，苦蘗已染衣。不見清溪魚，飲水得自宜。
追和柳惲 李賀
汀洲白蘋草，柳惲乘馬歸。江頭樝樹香，岸上蝴蝶飛。酒盃箬葉露，玉軫蜀桐虛。朱樓通水陌，沙暖一雙魚。
春坊正字劒子歌 李賀
先輩匣中三尺水，曾入吳潭斬龍子。隙月斜明刮露寒，練帶平鋪吹不起。蛟胎皮老蒺藜刺，鸊鵜淬花白鷴尾。直是荆軻一片心，莫教照見春坊字。挼絲團金懸䍡𦌉，神光欲截藍田玉。提出西方白帝驚，嗷嗷鬼母秋郊哭。
貴公子夜闌曲 李賀
褭褭沈水煙，烏啼夜闌景。曲沼芙蓉波，腰圍白玉冷。
雁門太守行 李賀
黑雲壓城城欲摧，甲光向日金鱗開。角聲滿天秋色裏，塞上燕脂凝夜紫。半卷紅旗臨易水，霜重鼓寒聲不起。報君黃金臺上意，提攜玉龍爲君死。
大堤曲 李賀
妾家住橫塘，紅紗滿桂香。青雲教綰頭上髻，明月與作耳邊璫。蓮風起，江畔春。大堤上，留北人。郎食鯉魚尾，妾食猩猩脣。莫指襄陽道，綠浦歸帆少。今日菖蒲花，明朝楓樹老。
蜀國弦 李賀
楓香晚花靜，錦水南山影。驚石墜猨哀，竹雲愁半嶺。涼月生秋浦，玉沙粼粼光。誰家紅淚客，不忍過瞿塘。
蘇小小墓 李賀
幽蘭露，如啼眼。無物結同心，煙花不堪剪。草如茵，松如蓋。風爲裳，水爲珮。油壁車，夕相待。冷翠燭，勞光彩。西陵下，風吹雨。
夢天 李賀
老兔寒蟾泣天色，雲樓半開壁斜白。玉輪軋露溼團光，鸞珮相逢桂香陌。黃塵清水三山下，更變千年如走馬。遙望齊州九點煙，一泓海水杯中瀉。
唐兒歌 李賀
頭玉磽磽眉刷翠，杜郎生得真男子。骨重神寒天廟器，一雙瞳人剪秋水。竹馬梢梢搖綠尾，銀鸞睒光踏半臂。東家嬌娘求對值，濃笑畫空作唐字。眼大心雄知所以，莫忘作歌人姓李。
綠章封事 李賀
青霓扣額呼宮神，鴻龍玉狗開天門。石榴花發滿溪津，溪女洗花染白雲。綠章封事諮元父，六街馬蹄浩無主。虛空風氣不清泠，短衣小冠作塵土。金家香衖千輪鳴，楊雄秋室無俗聲。願攜漢戟招書鬼，休令恨骨填蒿里。
河南府試十二月樂詞 正月 李賀
上樓迎春新春歸，暗黃著柳宮漏遲。薄薄淡靄弄野姿，寒綠幽風生短絲。錦牀曉臥玉肌冷，露臉未開對朝暝。官街柳帶不堪折，早晚菖蒲勝綰結。
河南府試十二月樂詞 二月 李賀
二月飲酒採桑津，宜男草生蘭笑人。蒲如交劒風如薰，勞勞胡燕怨酣春。薇帳逗煙生綠塵，金翹峨髻愁暮雲。沓颯起舞真珠裙，津頭送別唱流水，酒客背寒南山死。
河南府試十二月樂詞 三月 李賀
東方風來滿眼春，花城柳暗愁殺人。複宮深殿竹風起，新翠舞衿淨如水。光風轉蕙百餘里，暖霧驅雲撲天地。軍裝宮妓掃蛾淺，搖搖錦旗夾城暖。曲水漂香去不歸，梨花落盡成秋苑。
河南府試十二月樂詞 四月 李賀
曉涼暮涼樹如蓋，千山濃綠生雲外。依微香雨青氛氳，膩葉蟠花照曲門。金塘閑水搖碧漪，老景沈重無驚飛，墮紅殘萼暗參差。
河南府試十二月樂詞 五月 李賀
雕玉押簾額，輕縠籠虛門。井汲鉛華水，扇織鴛鴦紋。迴雪舞涼殿，甘露洗空綠。羅袖從徊翔，香汗沾寶粟。
河南府試十二月樂詞 六月 李賀
裁生羅，伐湘竹。帔拂疎霜簟秋玉，炎炎紅鏡東方開。暈如車輪上裴回，啾啾赤帝騎龍來。
河南府試十二月樂詞 七月 李賀
星依雲渚冷，露滴盤中圓。好花生木末，衰蕙愁空園。夜天如玉砌，池葉極青錢。僅厭舞衫薄，稍知花簟寒。曉風何拂拂，北斗光闌干。
河南府試十二月樂詞 八月 李賀
孀妾怨夜長，獨客夢歸家。傍簷蟲緝絲，向壁燈垂花。簾外月光吐，簾內樹影斜。悠悠飛露姿，點綴池中荷。
河南府試十二月樂詞 九月 李賀
離宮散螢天似水，竹黃池冷芙蓉死。月綴金鋪光脈脈，涼苑虛庭空澹白。露花飛飛風草草，翠錦斕斑滿層道。雞人罷唱曉瓏璁𤧚，鴉啼金井下疎桐。
河南府試十二月樂詞 十月 李賀
玉壺銀箭稍難傾，釭花夜笑凝幽明。碎霜斜舞上羅幕，燭龍兩行照飛閣。珠帷怨臥不成眠，金鳳刺衣著體寒，長眉對月鬬彎環。
河南府試十二月樂詞 十一月 李賀
宮城團迴凜嚴光，白天碎碎墮瓊芳。撾鍾高飲千日酒，却天凝寒作君壽。
河南府試十二月樂詞 十二月 李賀
日脚淡光紅灑灑，薄霜不銷桂枝下。依稀和氣排冬嚴，已就長日辭長夜。
河南府試十二月樂詞 閏月 李賀
帝重光，年重時。七十二候迴環推，天官玉琯灰剩飛。今歲何長來歲遲，王母移桃獻天子。
天上謠 李賀
天河夜轉漂迴星，銀浦流雲學水聲。玉宮桂樹花未落，仙妾採香垂珮纓。秦妃卷簾北窗曉，窗前植桐青鳳小。王子吹笙鵞管長，呼龍耕煙種瑤草。粉霞紅綬藕絲裙，青洲步拾蘭苕春。東指羲和能走馬，海塵新生石山下。
浩歌 李賀
南風吹山作平地，帝遣天吳移海水。王母桃花千遍紅，彭祖巫咸幾回死。青毛驄馬參差錢，嬌春楊柳含細煙。箏人勸我金屈巵，神血未凝身問誰。不須浪飲丁都護，世上英雄本無主。買絲繡作平原君，有酒惟澆趙州土。漏催水咽玉蟾蜍，衛娘髮薄不勝梳。看見秋眉換新綠，二十男兒那刺促。
秋來 李賀
桐風驚心壯士苦，衰燈絡緯啼寒素。誰看青簡一編書，不遣花蟲粉空蠹。思牽今夜腸應直，雨冷香魂弔書客。秋墳鬼唱鮑家詩，恨血千年土中碧。
帝子歌 李賀
洞庭明月一千里，涼風雁啼天在水。九節菖蒲石上死，湘神彈琴迎帝子。山頭老桂吹古香，雌龍怨吟寒水光。沙浦走魚白石郎，閑取真珠擲龍堂。
秦王飲酒 李賀
秦王騎虎遊八極，劒光照空天自碧。羲和敲日玻璃聲，劫灰飛盡古今平。龍頭瀉酒邀酒星，金槽琵琶夜棖棖。洞庭雨脚來吹笙，酒酣喝月使倒行。銀雲櫛櫛瑤殿明，宮門掌事報一更。花樓玉鳳聲嬌獰，海綃紅文香淺清。黃鵞跌舞千年觥，仙人燭樹蠟煙輕，清琴醉眼淚泓泓。
洛姝真珠 李賀
真珠小娘下清廓，洛苑香風飛綽綽。寒鬢斜釵玉燕光，高樓唱月敲懸璫。蘭風桂露灑幽翠，紅弦褭雲咽深思。花袍白馬不歸來，濃蛾疊柳香脣醉。金鵞屏風蜀山夢，鸞裾鳳帶行煙重。八驄籠晃臉差移，日絲繁散曛羅洞。市南曲陌無秋涼，楚腰衛鬢四時芳。玉喉窱窱排空光，牽雲曳雪留陸郎。
李夫人歌 李賀
紫皇宮殿重重開，夫人飛入瓊瑤臺。綠香繡帳何時歇，青雲無光宮水咽。翩聯桂花墜秋月，孤鸞驚啼商絲發。紅壁闌珊懸珮璫，歌臺小妓遙相望。玉蟾滴水雞人唱，露華蘭葉參差光。
走馬引 李賀
我有辭鄉劒，玉鋒堪截雲。襄陽走馬客，意氣自生春。朝嫌劒花淨，暮嫌劒光冷。能持劒向人，不解持照身。
湘妃 李賀
筠竹千年老不死，長伴秦娥蓋湘水。蠻娘吟弄滿寒空，九山靜綠淚花紅。離鸞別鳳煙梧中，巫雲蜀雨遙相通。幽愁秋氣上青楓，涼夜波間吟古龍。
南園十三首 一 李賀
花枝草蔓眼中開，小白長紅越女腮。可憐日暮嫣香落，嫁與春風不用媒。
南園十三首 二 李賀
宮北田塍曉氣酣，黃桑飲露窣宮簾。長腰健婦偷攀折，將餧吳王八蠒蠶。
南園十三首 三 李賀
竹裏繰絲挑網車，青蟬獨噪日光斜。桃膠迎夏香琥珀，自課越傭能種瓜。
南園十三首 四 李賀
三十未有二十餘，白日長飢小甲蔬。橋頭長老相哀念，因遺戎韜一卷書。
南園十三首 五 李賀
男兒何不帶吳鉤，收取關山五十州。請君暫上凌煙閣，若箇書生萬戶侯。
南園十三首 六 李賀
尋章摘句老雕蟲，曉月當簾挂玉弓。不見年年遼海上，文章何處哭秋風。
南園十三首 七 李賀
長卿牢落悲空舍，曼倩詼諧取自容。見買若耶溪水劒，明朝歸去事猨公。
南園十三首 八 李賀
春水初生乳燕飛，黃蜂小尾撲花歸。窗含遠色通書幌，魚擁香鉤近石磯。
南園十三首 九 李賀
泉沙耎臥鴛鴦暖，曲岸迴篙舴艋遲。瀉酒木欄椒葉蓋，病容扶起種菱絲。
南園十三首 十 李賀
邊讓今朝憶蔡邕，無心裁曲臥春風。舍南有竹堪書字，老去溪頭作釣翁。
南園十三首 十一 李賀
長巒谷口倚嵇家，白晝千峰老翠華。自履藤鞋收石蜜，手牽苔絮長蒓花。
南園十三首 十二 李賀
松溪黑水新龍卵，桂洞生硝舊馬牙。誰遣虞卿裁道帔，輕綃一匹染朝霞。
南園十三首 十三 李賀
小樹開朝逕，長茸溼夜煙。柳花驚雪浦，麥雨漲溪田。古剎疎鐘度，遙嵐破月懸。沙頭敲石火，燒竹照漁船。
金銅仙人辭漢歌 李賀
茂陵劉郎秋風客，夜聞馬嘶曉無跡。畫欄桂樹懸秋香，三十六宮土花碧。魏官牽車指千里，東關酸風射眸子。空將漢月出宮門，憶君清淚如鉛水。衰蘭送客咸陽道，天若有情天亦老。攜盤獨出月荒涼，渭城已遠波聲小。
黃頭郎 李賀
黃頭郎，撈攏去不歸。南浦芙蓉影，愁紅獨自垂。水弄湘娥珮，竹啼山露月。玉瑟調青門，石雲溼黃葛。沙上蘼蕪花，秋風已先發。好持掃羅薦，香出鴛鴦熱。
馬詩二十三首 一 李賀
龍脊貼連錢，銀蹄白踏煙。無人織錦韂，誰爲鑄金鞭。
馬詩二十三首 二 李賀
臘月草根甜，天街雪似鹽。未知口硬軟，先擬蒺藜銜。
馬詩二十三首 三 李賀
忽憶周天子，驅車上玉山。鳴騶辭鳳苑，赤驥最承恩。
馬詩二十三首 四 李賀
此馬非凡馬，房星本是星。向前敲瘦骨，猶自帶銅聲。
馬詩二十三首 五 李賀
大漠山如雪，燕山月似鉤。何當金絡腦，快走踏清秋。
馬詩二十三首 六 李賀
飢臥骨查牙，粗毛刺破花。鬣焦朱色落，髮斷鋸長麻。
馬詩二十三首 七 李賀
西母酒將闌，東王飯已乾。君王若燕去，誰爲拽車轅。
馬詩二十三首 八 李賀
赤兔無人用，當須呂布騎。吾聞果下馬，羇策任蠻兒。
馬詩二十三首 九 李賀
飂叔去怱怱，如今不豢龍。夜來霜壓棧，駿骨折西風。
馬詩二十三首 十 李賀
摧榜渡烏江，神騅泣向風。
馬詩二十三首 十一 李賀
內馬賜宮人，銀韉刺騏驎。午時鹽坂上，蹭蹬溘風塵。
馬詩二十三首 十二 李賀
批竹初攢耳，桃花未上身。他時須攪陣，牽去借將軍。
馬詩二十三首 十三 李賀
寶玦誰家子，長聞俠骨香。堆金買駿骨，將送楚襄王。
馬詩二十三首 十四 李賀
香襆赭羅新，盤龍蹙鐙鱗。迴看南陌上，誰道不逢春。
馬詩二十三首 十五 李賀
不從桓公獵，何能伏虎威。一朝溝隴出，看取拂雲飛。
馬詩二十三首 十六 李賀
唐劍斬隋公，拳毛屬太宗。莫嫌金甲重，且去捉𩘶風。
馬詩二十三首 十七 李賀
白鐵剉青禾，碪間落細莎。世人憐小頸，金埒畏長牙。
馬詩二十三首 十八 李賀
伯樂向前看，旋毛在腹間。祗今掊白草，何日驀青山。
馬詩二十三首 十九 李賀
蕭寺馱經馬，元從竺國來。空知有善相，不解走章臺。
馬詩二十三首 二十 李賀
重圍如燕尾，寶劍似魚腸。欲求千里脚，先采眼中光。
馬詩二十三首 二十一 李賀
暫繫騰黃馬，仙人上綵樓。須鞭玉勒吏，何事謫高州。
馬詩二十三首 二十二 李賀
汗血到王家，隨鸞撼玉珂。少君騎海上，人見是青騾。
馬詩二十三首 二十三 李賀
武帝愛神仙，燒金得紫煙。廐中皆肉馬，不解上青天。
申胡子觱篥歌 李賀
顏熱感君酒，含嚼蘆中聲。花娘篸綏妥，休睡芙蓉屏。誰截太平管，列點排空星。直貫開花風，天上驅雲行。今夕歲華落，令人惜平生。心事如波濤，中坐時時驚。朔客騎白馬，劍弝懸蘭纓。俊健如生猱，肯拾蓬中螢。
老夫採玉歌 李賀
採玉採玉須水碧，琢作步搖徒好色。老夫飢寒龍爲愁，藍溪水氣無清白。夜雨岡頭食蓁子，杜鵑口血老夫淚。藍溪之水厭生人，身死千年恨溪水。斜山柏風雨如嘯，泉脚挂繩青褭褭。村寒白屋念嬌嬰，古臺石磴懸腸草。
傷心行 李賀
咽咽學楚吟，病骨傷幽素。秋姿白髮生，木葉啼風雨。燈青蘭膏歇，落照飛蛾舞。古壁生凝塵，羇魂夢中語。
湖中曲 李賀
長眉越沙採蘭若，桂葉水葓春漠漠。橫船醉眠白晝閑，渡口梅風歌扇薄。燕釵玉股照青渠，越王嬌郎小字書。蜀紙封巾報雲鬢，晚漏壺中水淋盡。
黃家洞 李賀
雀步蹙沙聲促促，四尺角弓青石鏃。黑幡三點銅鼓鳴，高作猨啼搖箭箙。綵巾纏踍幅半斜，溪頭簇隊暎葛花。山潭晚霧吟白鼉，竹蛇飛蠹射金沙。閑驅竹馬緩歸家，官軍自殺容州槎。
屏風曲 李賀
蝶棲石竹銀交關，水凝綠鴨瑠璃錢。團迴六曲抱膏蘭，將鬟鏡上擲金蟬。沈香火暖茱萸煙，酒觥綰帶新承懽。月風吹露屏外寒，城上烏啼楚女眠。
南山田中行 李賀
秋野明，秋風白，塘水漻漻蟲嘖嘖。雲根苔蘚山上石，冷紅泣露嬌啼色。荒畦九月稻叉牙，蟄螢低飛隴逕斜。石脈水流泉滴沙，鬼燈如漆點松花。
貴主征行樂 李賀
奚騎黃銅連鎖甲，羅旗香幹金畫葉。中軍留醉河陽城，嬌嘶紫燕踏花行。春營騎將如紅玉，走馬捎鞭上空綠。女垣素月角吚吚，牙帳未開分錦衣。
酒罷張大徹索贈詩 李賀
長鬣張郎三十八，天遣裁詩花作骨。往還誰是龍頭人，公主遣秉魚須笏。太行青草上白衫，匣中章奏密如蠶。金門石閣知卿有，豸角雞香早晚含。隴西長吉摧頹客，酒闌感覺中區窄。葛衣斷碎趙城秋，吟詩一夜東方白。
羅浮山父與葛篇 李賀
依依宜織江雨空，雨中六月蘭臺風。博羅老仙時出洞，千歲石牀啼鬼工。蛇毒濃凝洞堂溼，江魚不食銜沙立。欲剪箱中一尺天，吳娥莫道吳刀澀。
仁和里雜敘皇甫湜 李賀
大人乞馬癯乃寒，宗人貸宅荒厥垣。橫庭鼠徑空土澀，出籬大棗垂朱殘。安定美人截黃綬，脫落纓裾瞑朝酒。還家白筆未上頭，使我清聲落人後。枉辱稱知犯君眼，排引纔陞強絙斷。洛風送馬入長關，闔扇未開逢猰犬。那知堅都相草草，客枕幽單看春老。歸來骨薄面無膏，疫氣衝頭鬢莖少。欲雕小說干天官，宗孫不調爲誰憐。明朝下元復西道，崆峒敘別長如天。
宮娃歌 李賀
蠟光高懸照紗空，花房夜擣紅守宮。象口吹香毾㲪暖，七星挂城聞漏板。寒入罘罳殿影昏，彩鸞簾額著霜痕。啼蛄弔月鉤欄下，屈膝銅鋪鎖阿甄。夢入家門上沙渚，天河落處長洲路。願君光明如太陽，放妾騎魚撇波去。
堂堂 李賀
堂堂復堂堂，紅脫梅灰香。十年粉蠹生畫梁，飢蟲不食推碎黃。蕙花已老桃葉長，禁院懸簾隔御光。華清源中礜石湯，裴回白鳳隨君王。
勉愛行二首送小季之廬山 一 李賀
洛郊無俎豆，弊廐慙老馬。小雁過鑪峰，影落楚水下。長船倚雲泊，石鏡秋涼夜。豈解有鄉情，弄月聊嗚啞。
勉愛行二首送小季之廬山 二 李賀
別柳當馬頭，官槐如兔目。欲將千里別，持我易斗粟。南雲北雲空脈斷，靈臺經絡懸春綫。青軒樹轉月滿牀，下國飢兒夢中見。維爾之昆二十餘，年來持鏡頗有鬚。辭家三載今如此，索米王門一事無。荒溝古水光如刀，庭南拱柳生蠐螬。江干幼客真可念，郊原晚吹悲號號。
致酒行 李賀
零落棲遲一杯酒，主人奉觴客長壽。主父西遊困不歸，家人折斷門前柳。吾聞馬周昔作新豐客，天荒地老無人識。空將牋上兩行書，直犯龍顏請恩澤。我有迷魂招不得，雄雞一聲天下白。少年心事當拏雲，誰念幽寒坐嗚呃。
長歌續短歌 李賀
長歌破衣襟，短歌斷白髮。秦王不可見，旦夕成內熱。渴飲壺中酒，飢拔隴頭粟。淒淒四月闌，千里一時綠。夜峰何離離，明月落石底。裴回沿石尋，照出高峰外。不得與之遊，歌成鬢先改。
公莫舞歌 李賀
方花古礎排九楹，刺豹淋血盛銀甖。華筵鼓吹無桐竹，長刀直立割鳴箏。橫楣麤錦生紅緯，日炙錦嫣王未醉。腰下三看寶玦光，項莊掉箾欄前起。材官小臣公莫舞，座上真人赤龍子。芒碭雲端抱天迴，咸陽王氣清如水。鐵樞鐵楗重束關，大旗五丈撞雙鐶。漢王今日頒秦印，絕臏刳腸臣不論。
昌谷北園新笋四首 一 李賀
籜落長竿削玉開，君看母笋是龍材。更容一夜抽千尺，別却池園數寸泥。
昌谷北園新笋四首 二 李賀
斫取青光寫楚辭，膩香春粉黑離離。無情有恨何人見，露壓煙啼千萬枝。
昌谷北園新笋四首 三 李賀
家泉石眼兩三莖，曉看陰根紫脈生。今年水曲春沙上，笛管新篁拔玉青。
昌谷北園新笋四首 四 李賀
古竹老梢惹碧雲，茂陵歸臥歎清貧。風吹千畝迎雨嘯，鳥重一枝入酒尊。
惱公 李賀
宋玉愁空斷，嬌饒粉自紅。歌聲春草露，門掩杏花叢。注口櫻桃小，添眉桂葉濃。曉奩妝秀靨，夜帳減香筒。鈿鏡飛孤鵲，江圖畫水葓。陂陀梳碧鳳，腰褭帶金蟲。杜若含清露，河蒲聚紫茸。月分蛾黛破，花合靨朱融。髮重疑盤霧，腰輕乍倚風。密書題荳蔲，隱語笑芙蓉。莫鎖茱萸匣，休開翡翠籠。弄珠驚漢燕，燒蜜引胡蜂。醉纈拋紅網，單羅挂綠蒙。數錢教姹女，買藥問巴賨。勻臉安斜雁，移燈想夢熊。腸攢非束竹，胘急是張弓。晚樹迷新蝶，殘蜺憶斷虹。古時填渤澥，今日鑿崆峒。繡沓褰長幔，羅裙結短封。心搖如舞鶴，骨出似飛龍。井檻淋清漆，門鋪綴白銅。隈花開兔徑，向壁印狐蹤。玳瑁釘簾薄，琉璃疊扇烘。象牀緣素柏，瑤席卷香葱。細管吟朝幌，芳醪落夜楓。宜男生楚巷，梔子發金墉。龜甲開屏澀，鵝毛滲墨濃。黃庭留衛瓘，綠樹養韓馮。雞唱星懸柳，鵶啼露滴桐。黃娥初出座，寵妹始相從。蠟淚垂蘭燼，秋蕪掃綺櫳。吹笙翻舊引，沽酒待新豐。短珮愁填粟，長弦怨削菘。曲池眠乳鴨，小閣睡娃僮。褥縫篸雙線，鉤縚辮五總。蜀煙飛重錦，峽雨濺輕容。拂鏡羞溫嶠，薰衣避賈充。魚生玉藕下，人在石蓮中。含水彎蛾翠，登樓選馬鬉。使君居曲陌，園令住臨邛。桂火流蘇暖，金爐細炷通。春遲王子態，鶯囀謝娘慵。玉漏三星曙，銅街五馬逢。犀株防膽怯，銀液鎮心忪。跳脫看年命，琵琶道吉凶。王時應七夕，夫位在三宮。無力塗雲母，多方帶藥翁。符因青鳥送，囊用絳紗縫。漢苑尋官柳，河橋閡禁鐘。月明中婦覺，應笑畫堂空。
感諷五首 一 李賀
合浦無明珠，龍洲無木奴。足知造化力，不給使君須。越婦未織作，吳蠶始蠕蠕。縣官騎馬來，獰色虬紫鬚。懷中一方板，板上數行書。不因使君怒，焉得詣爾廬。越婦拜縣官，桑牙今尚小。會待春日晏，絲車方擲掉。越婦通言語，小姑具黃粱。縣官踏飡去，簿吏復登堂。
感諷五首 二 李賀
奇俊無少年，日車何躃躃。我待紆雙綬，遺我星星髮。都門賈生墓，青蠅久斷絕。寒食搖揚天，憤景長肅殺。皇漢十二帝，唯帝稱睿哲。一夕信豎兒，文明永淪歇。
感諷五首 三 李賀
南山何其悲，鬼雨灑空草。長安夜半秋，風前幾人老。低迷黃昏徑，褭褭青櫟道。月午樹無影，一山唯白曉。漆炬迎新人，幽壙螢擾擾。
感諷五首 四 李賀
星盡四方高，萬物知天曙。己生須己養，荷擔出門去。君平久不反，康伯循國路。曉思何譊譊，闤闠千人語。
感諷五首 五 李賀
石根秋水明，石畔秋草瘦。侵衣野竹香，蟄蟄垂葉厚。岑中月歸來，蟾光挂空秀。桂露對仙娥，星星下雲逗。淒涼梔子落，山璺泣清漏。下有張仲蔚，披書案將朽。
三月過行宮 李賀
渠水紅繁擁御牆，風嬌小葉學娥妝。垂簾幾度青春老，堪鎖千年白日長。
追和何謝銅雀妓 李賀
佳人一壺酒，秋容滿千里。石馬臥新煙，憂來何所似。歌聲且潛弄，陵樹風自起。長裾壓高臺，淚眼看花机。
送秦光祿北征 李賀
北虜膠堪折，秋沙亂曉鼙。髯胡頻犯塞，驕氣似橫霓。灞水樓船渡，營門細柳開。將軍馳白馬，豪彥騁雄材。箭射欃槍落，旗懸日月低。榆稀山易見，甲重馬頻嘶。天遠星光沒，沙平草葉齊。風吹雲路火，雪汙玉關泥。屢斷呼韓頸，曾然董卓臍。太常猶舊寵，光祿是新隮。寶玦麒麟起，銀壺狒狖啼。桃花連馬發，綵絮撲鞍來。呵臂懸金斗，當脣注玉罍。清蘇和碎蟻，紫膩卷浮杯。虎鞹先蒙馬，魚腸且斷犀。䟃𧽼西旅狗，蹙額北方奚。守帳然香暮，看鷹永夜棲。黃龍就別鏡，青塚念陽臺。周處長橋役，侯調短弄哀。錢塘階鳳羽，正室擘鸞釵。內子攀琪樹，羌兒奏落梅。今朝擎劒去，何日刺蛟迴。
酬荅二首 一 李賀
金魚公子夾衫長，密裝腰鞓割玉方。行處春風隨馬尾，柳花偏打內家香。
酬荅二首 二 李賀
雍州二月梅池春，御水鵁鶄暖白蘋。試問酒旗歌板地，今朝誰是抝花人。
畫角東城 李賀
河轉曙蕭蕭，鴉飛睥睨高。帆長摽越甸，壁冷挂吳刀。淡菜生寒日，鮞魚潠白濤。水花霑抹額，旗鼓夜迎潮。
謝秀才有妾縞練改從於人秀才留之不得[後]生感憶座人製詩嘲謝賀復繼四首 一 李賀
誰知泥憶雲，望斷梨花春。荷絲製機練，竹葉剪花裙。月明啼阿姊，燈暗會良人。也識君夫壻，金魚挂在身。
謝秀才有妾縞練改從於人秀才留之不得[後]生感憶座人製詩嘲謝賀復繼四首 二 李賀
銅鏡立青鸞，燕脂拂紫綿。腮花弄暗粉，眼尾淚侵寒。碧玉破不復，瑤琴重撥弦。今日非昔日，何人敢正看。
謝秀才有妾縞練改從於人秀才留之不得[後]生感憶座人製詩嘲謝賀復繼四首 三 李賀
洞房思不禁，蜂子作花心。灰暖殘香炷，髮冷青蟲簪。夜遙燈焰短，睡熟小屏深。好作鴛鴦夢，南城罷擣碪。
謝秀才有妾縞練改從於人秀才留之不得[後]生感憶座人製詩嘲謝賀復繼四首 四 李賀
尋常輕宋玉，今日嫁文鴦。戟幹橫龍簴，刀環倚桂窗。邀人裁半袖，端坐據胡牀。淚溼紅輪重，棲烏上井梁。
巴童荅 李賀
巨鼻宜山褐，龐眉入苦吟。非君唱樂府，誰識怨秋深。
代崔家送客 李賀
行蓋柳煙下，馬蹄白翩翩。恐隨行處盡，何忍重揚鞭。
莫種樹 李賀
園中莫種樹，種樹四時愁。獨睡南牀月，今秋似去秋。
將發 李賀
東牀卷席罷，[濩]落將行去。秋白遙遙空，日滿門前路。
追賦畫江潭苑四首 一 李賀
吳苑曉蒼蒼，宮衣水濺黃。小鬟紅粉薄，騎馬珮珠長。路指臺城迥，羅薰袴褶香。行雲霑翠輦，今日似襄王。
追賦畫江潭苑四首 二 李賀
寶袜菊衣單，蕉花密露寒。水光蘭澤葉，帶重剪刀錢。角暖盤弓易，靴長上馬難。淚痕霑寢帳，勻粉照金鞍。
追賦畫江潭苑四首 三 李賀
剪翅小鷹斜，[縚]根玉鏇花。鞦垂妝鈿粟，箭箙釘文牙。●●啼深竹，鵁鶄老溼沙。宮官燒蠟火，飛燼汚鉛華。
追賦畫江潭苑四首 四 李賀
十騎簇芙蓉，宮衣小隊紅。練香熏宋鵲，尋箭踏盧龍。旗溼金鈴重，霜乾玉鐙空。今朝畫眉早，不待景陽鐘。
潞州張大宅病酒遇江使寄上十四兄 李賀
秋至昭關後，當知趙國寒。繫書隨短羽，寫恨破長箋。病客眠清曉，疎桐墜綠鮮。城鴉啼粉堞，軍吹壓蘆煙。岸幘褰沙幌，枯塘臥折蓮。木窗銀跡畫，石磴水痕錢。旅酒侵愁肺，離歌繞懦弦。詩封兩條淚，露折一枝蘭。莎老沙雞泣，松乾瓦獸殘。覺騎燕地馬，夢載楚溪船。椒桂傾長席，鱸魴斫玳筵。豈能忘舊路，江島滯佳年。
難忘曲 李賀
夾道開洞門，弱楊低畫戟。簾影竹華起，簫聲吹日色。蜂語繞妝鏡，拂蛾學春碧。亂繫丁香梢，滿欄花向夕。
賈公閭貴壻曲 李賀
朝衣不須長，分花對袍縫。嚶嚶白馬來，滿腦黃金重。今朝香氣苦，珊瑚澀難枕。且要弄風人，暖蒲沙上飲。燕語踏簾鉤，日虹屏中碧。潘令在河陽，無人死芳色。
夜飲朝眠曲 李賀
觴酣出座東方高，腰橫半解星勞勞。柳苑鴉啼公主醉，薄露壓花蕙園氣。玉轉溼絲牽曉水，熟粉生香琅玕紫。夜飲朝眠斷無事，楚羅之幃臥皇子。
王濬墓下作 李賀
人間無阿童，猶唱水中龍。白草侵煙死，秋梨遶地紅。古書平黑石，袖劒斷青銅。耕勢魚鱗起，墳科馬鬣封。菊花垂溼露，棘徑臥乾蓬。松柏愁香澀，南原幾夜風。
客遊 李賀
悲滿千里心，日暖南山石。不謁承明廬，老作平原客。四時別家廟，三年去鄉國。旅歌屢彈鋏，歸問時裂帛。
崇義里滯雨 李賀
落莫誰家子，來感長安秋。壯年抱羈恨，夢泣生白頭。瘦馬秣敗草，雨沫飄寒溝。南宮古簾暗，溼景傳籤籌。家山遠千里，雲脚天東頭。憂眠枕劒匣，客帳夢封侯。
馮小憐 李賀
灣頭見小憐，請上琵琶弦。破得春風恨，今朝直幾錢。裙垂竹葉帶，鬢溼杏花煙。玉冷紅絲重，齊宮妾駕鞭。
贈陳商 李賀
長安有男兒，二十心已朽。楞伽堆案前，楚辭繫肘後。人生有窮拙，日暮聊飲酒。秪今道已塞，何必須白首。淒淒陳述聖，披褐鉏俎豆。學爲堯舜文，時人責衰偶。柴門車轍凍，日下榆影瘦。黃昏訪我來，苦節青陽皺。太華五千仞，劈地抽森秀。旁古無寸尋，一上戛牛斗。公卿縱不憐，寧能鎖吾口。李生師太華，大坐看白晝。逢霜作樸𣙙，得氣爲春柳。禮節乃相去，顦顇如芻狗。風雪直齋壇，墨組貫銅綬。臣妾氣態間，唯欲承箕帚。天眼何時開，古劒庸一吼。
釣魚詩 李賀
秋水釣紅渠，仙人待素書。菱絲縈獨繭，蒲米蟄雙魚。斜竹垂清沼，長綸貫碧虛。餌懸春[蜥蜴]，鉤墜小蟾蜍。詹子情無限，龍陽恨有餘。爲看煙浦上，楚女淚霑裾。
奉和二兄罷使遣馬歸延州 李賀
空留三尺劒，不用一丸泥。馬向沙場去，人歸故國來。笛愁翻隴水，酒喜瀝春灰。錦帶休驚雁，羅衣尚鬬雞。還吳已渺渺，入郢莫淒淒。自是桃李樹，何畏不成蹊。
荅贈 李賀
本是張公子，曾名萼綠華。沈香熏小像，楊柳伴啼鴉。露重金泥冷，盃闌玉樹斜。琴堂沽酒客，新買後園花。
河陽歌 李賀
染羅衣，秋藍難著色。不是無心人，爲作臺邛客。花燒中潬城，顏郎身已老。惜許兩少年，抽心似春草。今日見銀牌，今夜鳴玉讌。牛頭高一尺，隔坐應相見。月從東方來，酒從東方轉。觥船飫口紅，[蜜]炬千枝爛。
花遊曲 李賀
春柳南陌態，冷花寒露姿。今朝醉城外，拂鏡濃掃眉。煙溼愁車重，紅油覆畫衣。舞裙香不暖，酒色上來遲。
春晝 李賀
朱城報春更漏轉，光風催蘭吹小殿。草細堪梳，柳長如線。卷衣秦帝，掃粉趙燕。日含畫幕，蜂上羅薦。平陽花塢，河陽花縣。越婦搘機，吳蠶作繭。菱汀繫帶，荷塘倚扇。江南有情，塞北無恨。
安樂宮 李賀
深井桐烏起，尚復牽情水。未盥邵陵瓜，缾中弄長翠。新成安樂宮，宮如鳳皇翅。歌迴蠟板鳴，左悺提壺使。綠蘩悲水曲，茱萸別秋子。
胡蝶飛 李賀
楊花撲帳春雲熱，龜甲屏風醉眼纈。東家胡蝶西家飛，白騎少年今日歸。
梁公子 李賀
風彩出蕭家，本是菖蒲花。南塘連子熟，洗馬走江沙。御牋銀沫冷，長簟鳳窠斜。種柳營中暗，題書賜館娃。
牡丹種曲 李賀
蓮枝未長秦蘅老，走馬馱金斸春草。水灌香泥却月盆，一夜綠房迎白曉。美人醉語園中煙，晚華已散蝶又闌。梁王老去羅衣在，拂袖風吹蜀國弦。歸霞帔拖蜀帳昏，嫣紅落粉罷承恩。檀郎謝女眠何處，樓臺月明燕夜語。
後園鑿井歌 李賀
井上轆轤牀上轉，水聲繁，弦聲淺。情若何，荀奉倩。城頭日，長向城頭住。一日作千年，不須流下去。
開愁歌 李賀
秋風吹地百草乾，華容碧影生晚寒。我當二十不得意，一心愁謝如枯蘭。衣如飛鶉馬如狗，臨岐擊劍生銅吼。旗亭下馬解秋衣，請貰宜陽一壺酒。壺中喚天雲不開，白晝萬里閑淒迷。主人勸我養心骨，莫受俗物相填𧱉。
秦宮詩 李賀
越羅衫袂迎春風，玉刻麒麟腰帶紅。樓頭曲宴仙人語，帳底吹笙香霧濃。人間酒暖春茫茫，花枝入簾白日長。飛窗複道傳籌飲，十夜銅盤膩燭黃。禿衿小袖調鸚鵡，紫繡麻䪗踏哮虎。斫桂燒金待曉筵，白鹿青蘇夜半煮。桐英永巷騎新馬，內屋深屏生色畫。開門爛用水衡錢，卷起黃河向身瀉。皇天厄運猶曾裂，秦宮一生花底活。鸞篦奪得不還人，醉睡氍毺滿堂月。
古鄴城童子謠效王粲刺曹操 李賀
鄴城中，暮塵起。將黑丸，斫文吏。棘爲鞭，虎爲馬。團團走，鄴城下。切玉劍，射日弓。獻何人，奉相公。扶轂來，關右兒。香掃塗，相公歸。
楊生青花紫石硯歌 李賀
端州石工巧如神，踏天磨刀割紫雲。傭刓抱水含滿脣，暗灑萇弘冷血痕。紗帷晝暖墨花春，輕漚漂沫松麝薰。乾膩薄重立脚勻，數寸光秋無日昏。圓毫促點聲靜新，孔硯寬頑何足云。
石城曉 李賀
月落大隄上，女垣棲烏起。細露溼團紅，寒香解夜醉。女牛渡天河，柳煙滿城曲。上客留斷纓，殘蛾鬬雙綠。春帳依微蟬翼羅，橫茵突金隱體花。帳前輕絮鶴毛起，欲說春心無所似。
苦晝短 李賀
飛光飛光，勸爾一杯酒。吾不識青天高，黃地厚。唯見月寒日暖，來煎人壽。食熊則肥，食蛙則瘦。神君何在，太一安有。天東有若木，下置銜燭龍。吾將斬龍足，嚼龍肉。使之朝不得迴，夜不得伏。自然老者不死，少者不哭。何爲服黃金，吞白玉。誰似任公子，雲中騎碧驢。劉徹茂陵多滯骨，嬴政梓棺費鮑魚。
章和二年中 李賀
雲蕭索，田風拂拂，麥芒如篲黍如粟。關中父老百領襦，關東吏人乏詬租。健犢春耕土膏黑，菖蒲叢叢沿水脈。殷勤爲我下田租，百錢攜償絲桐客。遊春漫光塢花白，野林散香神降席。拜神得壽獻天子，七星貫斷姮娥死。
春歸昌谷 李賀
束髮方讀書，謀身苦不早。終軍未乘傳，顏子鬢先老。天網信崇大，矯士常慅慅。逸目駢甘華，羈心如荼蓼。旱雲二三月，岑岫相顛倒。誰揭頳玉盤，東方發紅照。春熱張鶴蓋，兔目官槐小。思焦面如病，嘗膽腸似絞。京國心爛漫，夜夢歸家少。發軔東門外，天地皆浩浩。青樹驪山頭，花風滿秦道。宮臺光錯落，裝盡偏峰嶠。細綠及團紅，當路雜啼笑。香風下高廣，鞍馬正華耀。獨乘雞棲車，自覺少風調。心曲語形影，祗身焉足樂。豈能脫負檐，刻鶴曾無兆。幽幽太華側，老柏如建纛。龍皮相排戛，翠羽更蕩掉。驅趨委憔悴，眺覽強容貌。花蔓閡行輈，縠煙暝深徼。少健無所就，入門愧家老。聽講依大樹，觀書臨曲沼。知非出柙虎，甘作藏霧豹。韓鳥處[矰]繳，湘鯈在籠罩。狹行無廓落，壯士徒輕躁。
昌谷詩 李賀
昌谷五月稻，細青滿平水。遙巒相壓疊，頹綠愁墮地。光潔無秋思，涼曠吹浮媚。竹香滿淒寂，粉節塗生翠。草髮垂恨鬢，光露泣幽淚。層圍爛洞曲，芳徑老紅醉。攢蟲鎪古柳，蟬子鳴高邃。大帶委黃葛，紫蒲交狹涘。石錢差復藉，厚葉皆蟠膩。汰沙好平白，立馬印青字。晚鱗自遨遊，瘦鵠暝單跱。嘹嘹溼蛄聲，咽源驚濺起。紆緩玉真路，神娥蕙花裏。苔絮縈澗礫，山實垂頳紫。小柏儼重扇，肥松突丹髓。鳴流走響韻，壠秋拖光穟。鶯唱閔女歌，瀑懸楚練帔。風露滿笑眼，駢巖雜舒墜。亂條迸石嶺，細頸喧島毖。日脚埽昏翳，新雲啓華閟。謐謐厭夏光，商風道清氣。高眠服玉容，燒桂祀天几。霧衣夜披拂，眠壇夢真粹。待駕棲鸞老，故宮椒壁圮。鴻瓏數鈴響，羈臣發涼思。陰藤束朱鍵，龍帳著魈魅。碧錦帖花檉，香衾事殘貴。歌塵蠹木在，舞綵長雲似。珍壤割繡段，里俗祖風義。鄰凶不相杵，疫病無邪祀。鮐皮識仁惠，丱角知靦恥。縣省司刑官，戶乏詬租吏。竹藪添墮簡，石磯引鉤餌。溪灣轉水帶，芭蕉傾蜀紙。岑光晃縠襟，孤景拂繁事。泉尊陶宰酒，月眉謝郎妓。丁丁幽鐘遠，矯矯單飛至。霞巘殷嵯峨，危溜聽爭次。淡蛾流平碧，薄月眇陰悴。涼光入澗岸，廓盡山中意。漁童下宵網，霜禽竦煙翅。潭鏡滑蛟涎，浮珠噞魚戲。風桐瑤匣瑟，螢星錦城使。柳綴長縹帶，篁掉短笛吹。石根緣綠蘚，蘆筍抽丹漬。漂旋弄天影，古檜拏雲臂。愁月薇帳紅，罥雲香蔓刺。芒麥平百井，閑乘列千肆。刺促成紀人，好學鴟夷子。
銅駝悲 李賀
落魄三月罷，尋花去東家。誰作送春曲，洛岸悲銅駝。橋南多馬客，北山饒古人。客飲盃中酒，駝悲千萬春。生世莫徒勞，風吹盤上燭。厭見桃株笑，銅駝夜來哭。
自昌谷到洛後門 李賀
九月大野白，蒼芩竦秋門。寒涼十月末，露霰濛曉昏。澹色結晝天，心事填空雲。道上千里風，野竹蛇涎痕。石澗涷波聲，雞叫清寒晨。強行到東舍，解馬投舊鄰。東家名廖者，鄉曲傳姓辛。杖頭非飲酒，吾請造其人。始欲南去楚，又將西適秦。襄王與武帝，各自留青春。聞道蘭臺上，宋玉無歸魂。緗縹兩行字，蟄蟲蠹秋芸。爲探秦臺意，豈命余負薪。
七月一日曉入太行山 李賀
一夕遶山秋，香露溘蒙菉。新橋倚雲阪，候蟲嘶露樸。洛南今已遠，越衾誰爲熟。石氣何淒淒，老莎如短鏃。
秋涼詩寄正字十二兄 李賀
閉門感秋風，幽姿任契闊。大野生素空，天地曠肅殺。露光泣殘蕙，蟲響連夜發。房寒寸輝薄，迎風絳紗折。披書古芸馥，恨唱華容歇。百日不相知，花光變涼節。弟兄誰念慮，牋翰既通達。青袍度白馬，草簡奏東闕。夢中相聚笑，覺見半牀月。長思劇尋環，亂憂抵覃葛。
艾如張 李賀
錦襜褕，繡襠襦。強飲啄，哺爾雛。隴東臥穟滿風雨，莫信籠媒隴西去。齊人織網如素空，張在野田平碧中。網絲漠漠無形影，誤爾觸之傷首紅。艾葉綠花誰剪刻，中藏禍機不可測。
上雲樂 李賀
飛香走紅滿天春，花龍盤盤上紫雲。三千宮女列金屋，五十弦瑟海上聞。天江碎碎銀沙路，嬴女機中斷煙素。斷煙素，縫衣縷，八月一日君前舞。
猛虎行 李賀
長戈莫舂，長弩莫抨。乳孫哺子，教得生獰。舉頭爲城，掉尾爲旌。東海黃公，愁見夜行。道逢騶虞，牛哀不平。何用尺刀，壁上雷鳴。泰山之下，婦人哭聲。官家有程，吏不敢聽。
日出行 李賀
白日下崑崙，發光如舒絲。徒照葵藿心，不照遊子悲。折折黃河曲，日從中央轉。暘谷耳曾聞，若木眼不見。奈爾鑠石，胡爲銷人，羿彎弓屬矢那不中。足令久不得奔，詎教晨光夕昏。
苦篁調嘯引 李賀
請說軒轅在時事，伶倫採竹二十四。伶倫採之自崑丘，軒轅詔遣中分作十二。伶倫以之正音律，軒轅以之調元氣。當時黃帝上天時，二十三管咸相隨。唯留一管人間吹，無德不能得此管，此管沈埋虞舜祠。
拂舞歌辭 李賀
吳娥聲絕天，空雲閑裴回。門外滿車馬，亦須生綠苔。尊有烏程酒，勸君千萬壽。全勝漢武錦樓上，曉望晴寒飲花露。東方日不破，天光無老時。丹成作蛇乘白霧，千年重化玉井土。從蛇作土一千載，吳堤綠草年年在。背有八卦稱神仙，邪鱗頑甲滑腥涎。
夜坐吟 李賀
踏踏馬蹄誰見過，眼看北斗直天河。西風羅幕生翠波，鉛華笑妾顰青蛾。爲君起唱長相思，簾外嚴霜皆倒飛。明星爛爛東方陲，紅霞梢出東南涯，陸郎去矣乘班騅。
箜篌引 李賀
公乎公乎，提壺將焉如。屈平沈湘不足慕，徐衍入海誠爲愚。公乎公乎，牀有菅席盤有魚。北里有賢兄，東隣有小姑。隴畝油油黍與葫，瓦甒濁醪蟻浮浮。黍可食，醪可飲，公乎公乎其奈居。被髮奔流竟何如，賢兄小姑哭嗚嗚。
巫山高 李賀
碧叢叢，高插天，大江翻瀾神曳煙。楚魂尋夢風颸然，曉風飛雨生苔錢。瑤姬一去一千年，丁香筇竹啼老猨。古祠近月蟾桂寒，椒花墜紅溼雲間。
平城下 李賀
飢寒平城下，夜夜守明月。別劒無玉花，海風斷鬢髮。塞長連白空，遙見漢旗紅。青帳吹短笛，煙霧溼晝龍。日晚在城上，依稀望城下。風吹枯蓬起，城中嘶瘦馬。借問築城吏，去關幾千里。惟愁裹屍歸，不惜倒戈死。
江南弄 李賀
江中綠霧起涼波，天上疊巘紅嵯峨。水風浦雲生老竹，渚暝蒲帆如一幅。鱸魚千頭酒百斛，酒中倒臥南山綠。吳歈越吟未終曲，江上團團帖寒玉。
榮華樂 李賀
鳶肩公子二十餘，齒編貝，脣激朱。氣如虹霓，飲如建瓴。走馬夜歸呌嚴更，徑穿複道遊椒房。龍裘金玦雜花光，玉堂調笑金樓子。臺下戲學邯鄲倡，口吟舌話稱女郎。錦祛繡面漢帝旁，得明珠十斛。白璧一雙，新詔垂金曳紫光煌煌。馬如飛，人如水。九卿六官皆望履，將迴日月先反掌。欲作江河唯畫地，峨峨虎冠上切雲。竦劒晨趨凌紫氛，繡段千尋貽皂隸。黃金百鎰貺家臣，十二門前張大宅。晴春煙起連天碧，金鋪綴日雜紅光。銅龍齧環似爭力，瑤姬凝醉臥芳席。海素籠窗空下隔，丹穴取鳳充行庖。貜貜如拳那足食，金蟾呀呀蘭燭香。軍裝武妓聲琅璫，誰知花雨夜來過。但見池臺春草長，嘈嘈弦吹匝天開。洪厓簫聲遶天來，天長一矢貫雙虎。雲弝絕騁聒旱雷，亂袖交竿管兒舞。吳音綠鳥學言語，能教刻石平紫金。解送刻毛寄新兔，三皇皇后七貴人。五十校尉二將軍，當時飛去逐彩雲，化作今日京華春。
相勸酒 李賀
羲和騁六轡，晝夕不曾閑。彈烏崦嵫竹，抶馬蟠桃鞭。蓐收既斷翠柳，青帝又造紅蘭。堯舜至今萬萬歲，數子將爲傾蓋間。青錢白璧買無端，丈夫快意方爲歡。臛蠵臛熊何足云，會須鍾飲北海，箕踞南山。歌淫淫，管愔愔，橫波好送雕題金。人生得意且如此，何用強知元化心。相勸酒，終無輟，伏願陛下鴻名終不歇。子孫綿如石上葛，來長安，車駢駢。中有梁冀舊宅，石崇故園。
瑤華樂 李賀
穆天子，走龍媒，八轡冬瓏逐天迴。五精掃地凝雲開，高門左右日月環。四方錯鏤稜層殷，舞霞垂尾長盤珊。江澄海淨神母顏，施紅點翠照虞泉。曳雲拖玉下崑山，列斾如松，張蓋如輪。金風殿秋，清明發春。八鑾十乘，矗如雲屯。瓊鍾瑤席甘露文，玄霜絳雪何足云，薰梅染柳將贈君。鉛華之水洗君骨，與君相對作真質。
北中寒 李賀
一方黑照三方紫，黃河冰合魚龍死。三尺木皮斷文理，百石強車上河水。霜花草上大如錢，揮刀不入迷濛天。爭瀯海水飛凌喧，山瀑無聲玉虹懸。
梁臺古愁 李賀
梁王臺沼空中立，天河之水夜飛入。臺前鬬玉作蛟龍，綠粉掃天愁露溼。撞鐘飲酒行射天，金虎蹙裘噴血斑。朝朝暮暮愁海翻，長繩繫日樂當年。芙蓉凝紅得秋色，蘭臉別春啼脈脈。蘆洲客雁報春來，寥落野篁秋漫白。
公無出門 李賀
天迷迷，地密密。熊虺食人魂，雪霜斷人骨。嗾犬狺狺相索索，舐掌偏宜佩蘭客。帝遣乘軒災自息，玉星點劒黃金軛。我雖跨馬不得還，歷陽湖波大如山。毒虬相視振金環，狻猊猰貐吐嚵涎。鮑焦一世披草眠，顏回廿九鬢毛斑。顏回非血衰，鮑焦不違天。天畏遭銜齧，所以致之然。分明猶懼公不信，公看呵壁書問天。
神弦別曲 李賀
巫山小女隔雲別，春風松花山上發。綠蓋獨穿香徑歸，白馬花竿前孑孑。蜀江風澹水如羅，墮蘭誰泛相經過。南山桂樹爲君死，雲衫淺汚紅脂花。
綠水詞 李賀
今宵好風月，阿侯在何處。爲有傾人色，翻成足愁苦。東湖採蓮葉，南湖拔蒲根。未持寄小姑，且持感愁魂。
沙路曲 李賀
柳臉半眠丞相樹，珮馬釘鈴踏沙路。斷燼遺香褭翠煙，燭騎啼烏上天去。帝家玉龍開九關，帝前動笏移南山。獨垂重印押千官，金窠篆字紅屈盤。沙路歸來聞好語，旱火不光天下雨。
上之回 李賀
上之回，大旗喜。懸紅雲，撻鳳尾。劒匣破，舞蛟龍。蚩尤死，鼓逢逢。天高慶雷齊墜地，地無驚煙海千里。
高軒過 李賀
華裾織翠青如葱，金環壓轡搖玲瓏。馬蹄隱耳聲隆隆，入門下馬氣如虹。云是東京才子，文章鉅公。二十八宿羅心胸，九精照耀貫當中。殿前作賦聲摩空，筆補造化天無功。龐眉書客感秋蓬，誰知死草生華風。我今垂翅附冥鴻，他日不羞蛇作龍。
貝宮夫人 李賀
丁丁海女弄金環，雀釵翹揭雙翅關。六宮不語一生閑，高懸銀牓照青山。長眉凝綠幾千年，清涼堪老鏡中鸞。秋肌稍覺玉衣寒，空光帖妥水如天。
蘭香神女廟 李賀
古春年年在，閑綠搖暖雲。松香飛晚華，柳渚含日昏。沙砌落紅滿，石泉生水芹。幽篁畫新粉，蛾綠橫曉門。弱蕙不勝露，山秀愁空春。舞珮剪鸞翼，帳帶塗輕銀。蘭桂吹濃香，菱藕長莘莘。看雨逢瑤姬，乘船值江君。吹簫飲酒醉，結綬金絲裙。走天呵白鹿，遊水鞭錦鱗。密髮虛鬟飛，膩頰凝花勻。團鬢分蛛巢，穠眉籠小脣。弄蝶和輕妍，風光怯腰身。深幃金鴨冷，奩鏡幽鳳塵。踏霧乘風歸，撼玉山上聞。
送韋仁實兄弟入關 李賀
送客飲別酒，千觴無赭顏。何物最傷心，馬首鳴金鐶。野色浩無主，秋明空曠間。坐來壯膽破，斷目不能看。行槐引西道，青梢長攢攢。韋郎好兄弟，疊玉生文翰。我在山上舍，一畝蒿磽田。夜雨呌租吏，春聲暗交關。誰解念勞勞，蒼突唯南山。
洛陽城外別皇甫湜 李賀
洛陽吹別風，龍門起斷煙。冬樹束生澀，晚紫凝華天。單身野霜上，疲馬飛蓬間。凭軒一雙淚，奉墜綠衣前。